b'\n_START_ARTICLE_\nVolkswagen Passat B2\n_START_SECTION_\nGenerelt\n_START_PARAGRAPH_\nPassat B2 (internt ogs\xc3\xa5 betegnet 32B) fulgte i det store hele konceptet fra forg\xc3\xa6ngeren B1. Det nye karrosseri var l\xc3\xa6ngere og bredere; nyt var ogs\xc3\xa5 bagakslen med fjederd\xc3\xa6mperenheder samt "sporkorrigerende" gummiled, som under sidekraftindflydelse blev h\xc3\xa5rdere i l\xc3\xa6ngderetningen._NEWLINE_I februar 1981 kom stationcarudgaven Variant (internt ben\xc3\xa6vnt 33B) samt den tred\xc3\xb8rs combi coup\xc3\xa9 p\xc3\xa5 markedet. I september m\xc3\xa5ned samme \xc3\xa5r fulgte den bedre udstyrede sedanudgave Santana, som i USA hed Quantum._NEWLINE_I august 1982 fulgte en turbodieselmotor, og i oktober 1984 den firehjulstrukne Passat Variant Syncro.\n_START_SECTION_\nKarrosserivarianter\n_START_PARAGRAPH_\nDen mest udbredte variant var og er den femd\xc3\xb8rs stationcar (salgsbetegnelse: Variant), men Passat fandtes ogs\xc3\xa5 som tre- og femd\xc3\xb8rs combi coup\xc3\xa9 (Liftback) samt i sedanversionen Santana._NEWLINE_Passat og Santana adskilte sig ogs\xc3\xa5 p\xc3\xa5 frontpartiet. Hvor Passat havde t\xc3\xa5geforlygter ved siden af hovedforlygterne og blinklys i kofangeren, havde Santana forlygter i \xc3\xa9t stykke med blinklys (som oftest med hvide d\xc3\xa6kglas) i forsk\xc3\xa6rmshj\xc3\xb8rnerne.\n_START_SECTION_\nFacelift\n_START_PARAGRAPH_\nI januar 1985 gennemgik Passat et facelift. Den faceliftede model kunne bl.a. kendes p\xc3\xa5 nye kofangere, en st\xc3\xb8rre ribbet k\xc3\xb8lergrill, nydesignede t\xc3\xa5geforlygter og kabine, andre baglygter p\xc3\xa5 Liftback samt en p\xc3\xa5kl\xc3\xa6bet i stedet for med gummi bef\xc3\xa6stiget bagrude. Den tred\xc3\xb8rs Liftback udgik, mens Santana blev omd\xc3\xb8bt til Passat (Limousine) og gennemgik de samme \xc3\xa6ndringer._NEWLINE_I marts 1988 blev produktionen indstillet. Den firehjulstrukne Syncro-model fortsatte dog frem til juli m\xc3\xa5ned samme \xc3\xa5r._NEWLINE_Med 3.345.248 i Tyskland og i alt mere end 4,5 mio. fremstillede biler var Passat B2 en succesfuld bil. De i Europa solgte modeller blev bygget p\xc3\xa5 Volkswagens fabrikker i Emden og Bruxelles.\n_START_SECTION_\nGearkasser\n_START_PARAGRAPH_\nVolkswagen Passat B2 fandtes med en almindelig firetrins manuel gearkasse og med en s\xc3\xa5kaldt "4+E-gearkasse", som kunne reducere br\xc3\xa6ndstofforbruget. Det ekstra femte gear var et s\xc3\xa5kaldt "energisparegear", som var h\xc3\xb8jere udvekslet end et konventionelt femte gear. Bilens topfart kunne ikke opn\xc3\xa5s i dette gear, hvorfor der ved motorvejsk\xc3\xb8rsel blev brugt mindre br\xc3\xa6ndstof ved lavere omdrejningstal, hvilket ogs\xc3\xa5 reducerede motorst\xc3\xb8jen.\n_START_SECTION_\n"Formel E"\n_START_PARAGRAPH_\nModellen "Formel E" med 1,6-litersmotor med 75 hk havde ud over 4+E-gearkasse ogs\xc3\xa5 et start/stop-system, som reducerede br\xc3\xa6ndstofforbruget i stilstand. P\xc3\xa5 viskerkontaktarmen var der monteret en kontakt, som ved betjening standsede motoren. Hvis man tr\xc3\xa5dte p\xc3\xa5 koblingspedalen og speederen samtidigt, gik motoren i gang igen.\n_START_SECTION_\nSpecialmodeller\n_START_PARAGRAPH_\nDer blev gennem tidens l\xc3\xb8b markedsf\xc3\xb8rt flere forskellige specialmodeller, som var baseret p\xc3\xa5 en grundudstyr med indskr\xc3\xa6nket farvevalg og havde flere former for ekstraudstyr til en til sammenligning lav pris._NEWLINE_Eksempler herp\xc3\xa5 er modellerne Tramp, Trophy, Trend, TA-Passat, Topic, Carat og Arena.\n_START_SECTION_\nSyncro\n_START_PARAGRAPH_\nVersionen med firehjulstr\xc3\xa6k (type 32B-299) kom p\xc3\xa5 markedet i efter\xc3\xa5ret 1984 under betegnelsen Syncro, og var udstyret med Audis quattro-system og baseret p\xc3\xa5 den p\xc3\xa5 Frankfurt Motor Show 1983 udstillede prototype Passat Variant Tetra._NEWLINE_Undervognen til Passat Variant Syncro var anderledes udf\xc3\xb8rt end p\xc3\xa5 de forhjulstrukne versioner med bl.a. st\xc3\xb8rre midtertunnel for at g\xc3\xb8re plads til kardanakslen. Bagi forsvandt reservehjulsbr\xc3\xb8nden, som m\xc3\xa5tte vige pladsen for den bagudrykkede br\xc3\xa6ndstoftank og den modificerede bagaksel med hj\xc3\xa6lperammer, skr\xc3\xa5led og differentiale._NEWLINE_Reservehjulet, som af pladsgrunde kun var et lille n\xc3\xb8dhjul, var her placeret i venstre side af bagagerummet under en afd\xc3\xa6kning. Bilen trak gennem et sp\xc3\xa6rbart midterdifferentiale permanent p\xc3\xa5 alle fire hjul med en fordeling p\xc3\xa5 50% fortil og 50% bagtil ved usp\xc3\xa6rret midterdifferentiale. Syncro-modellerne fandtes kun som Variant, og i den f\xc3\xb8rste tid kun med GT-udstyr og de femcylindrede motorer p\xc3\xa5 2,0 liter/85 kW (115 hk) og 2,2 liter/88 kW (120 hk) med katalysator, fra 1985 ogs\xc3\xa5 i basisversionen C med 1,8 liter/66 kW (90 hk), dels med karburator og dels med benzinindspr\xc3\xb8jtning og katalysator.\n_START_SECTION_\nStudie "Electronic"\n_START_PARAGRAPH_\nP\xc3\xa5 Frankfurt Motor Show 1983 blev ud over Passat Variant Tetra ogs\xc3\xa5 den anden prototype "Electronic" pr\xc3\xa6senteret. Kendetegnene for denne model var firehjulstr\xc3\xa6k med ABS, en 2,2-liters femcylindret turbomotor med 147 kW (200 hk) fra Audi Quattro, sportss\xc3\xa6der med l\xc3\xa6ndehvirvelst\xc3\xb8tte, elektrisk lysl\xc3\xa6ngderegulering, trinl\xc3\xb8s afbl\xc3\xa6nding, fartpilot, opvarmelige forrudesprinklerdyser samt el-ruder med sikkerhedsautomatik.\n_START_SECTION_\nEksport- og udlandsmodeller\n_START_PARAGRAPH_\nOgs\xc3\xa5 i udlandet var og er Passat B2 elsket; Variant blev i USA solgt som Volkswagen Quantum, i Mexico Volkswagen Corsar og i Argentina Volkswagen Carat. I Brasilien blev Passat solgt som Santana og Quantum (Variant) (her fandtes der ogs\xc3\xa5 en simpel tod\xc3\xb8rs version af Santana), og med mindre karrosserimodifikationer ogs\xc3\xa5 under m\xc3\xa6rket Ford som Ford Versailles (sedan) og Ford Royale (stationcar). Ford Royale fandtes i mods\xc3\xa6tning til forbilledet fra Volkswagen ogs\xc3\xa5 som tred\xc3\xb8rs stationcar. Dermed fandtes Passat B2 i seks forskellige grundkarrosseriformer. I Kina fremstilles Variant og sedan stadigv\xc3\xa6k (december 2014) under navnet Santana._NEWLINE_I \xc3\xa5renes l\xc3\xb8b blev der p\xc3\xa5 alle efter 1992 i Sydafrika fremstillede modeller udf\xc3\xb8rt massive \xc3\xa6ndringer p\xc3\xa5 teknik og design, s\xc3\xa5 den til sidst kom til at ligne den i 1993 i Tyskland introducerede Passat B4. I Kina fandtes der ogs\xc3\xa5 en version af den kraftigt modificerede brasilianske Santana med forl\xc3\xa6nget akselafstand, hvor is\xc3\xa6r omr\xc3\xa5det mellem B- og C-s\xc3\xb8jlerne var blevet forl\xc3\xa6nget. Versionen med lang akselafstand hed Santana 2000 (frem til februar 2003), Santana 3000 (fra marts 2003) og Santana Vista (fra slutningen af 2007). Begge versioner af Santana fremstilles parallelt i Kina.\n_START_SECTION_\nMotorer\n_START_PARAGRAPH_\nDe p\xc3\xa5 langs monterede basismotorer kom fra Volkswagen, mens motorerne fra 100 hk og opefter stammede fra Audi.'